รัฐบาลไทย-ข่าวทำเนียบรัฐบาล-ลงนามความร่วมมือ Thinking Schools Asia
วันอังคารที่ 6 มิถุนายน 2560
ลงนามความร่วมมือ Thinking Schools Asia
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานพิธีลงนามบันทึกข้อตกลง “โครงการรวมพลังสร้างโรงเรียนส่งเสริมการคิดแห่งเอเชีย (Thinking Schools Asia)”
ระหว่างโรงเรียนอํานวยศิลป์ กับโรงเรียนดุสิตวิทยา จ.ราชบุรี และนายชนินทร์ ว่องกุศลกิจ บริษัท บ้านปู จํากัด (มหาชน) เมื่อวันจันทร์ที่ 5 มิถุนายน 2560 ณ ห้องประชุมโรงเรียนอํานวยศิลป์ โดยนางภัทรียา เบญจพลชัย ประธานโครงการรวมพลังสร้างโรงเรียนส่งเสริมการคิดแห่งเอเชีย, นางเพชรชุดา เกษประยูร ประธานบริหารโรงเรียนอํานวยศิลป์, ผู้แทนอํานวยศิลป์มูลนิธิ ครูจิตร-ครูเอิบ ทังสุบุตร ตลอดจนคณะผู้บริหาร ครู และบุคลากรทางการศึกษาของโรงเรียน เข้าร่วมกว่า 50 คน
นพ.ธีระเกียรติ เจริญเศรษฐศิลป์กล่าวว่า วันนี้ต้องการมาเป็นประจักษ์พยานกับอีกหนึ่งโครงการที่ดี ๆ ของภาคเอกชน ซึ่งสอดคล้องกับการปฏิรูปการศึกษา และดําริของพล.อ.ประยุทธ์ จันทร์โอชา นายกรัฐมนตรีที่ต้องการให้มีการสอนให้เด็กไทยคิดเป็นซึ่งถือว่าโรงเรียนอํานวยศิลป์เป็นโรงเรียนส่งเสริมความคิดที่จัดการเรียนการสอนตามหลักสูตรระดับสากล (หลักสูตร Growing Thinking Schools from the Inside Out)จึงมีความพร้อมทั้งเรื่องครูและวิทยากรที่จะสนับสนุนการจัดการเรียนการสอนเพื่อส่งเสริมความคิดแก่โรงเรียนเอกชนอื่น ๆ โดยดําเนินโครงการมาเป็นเวลา 3 ปี แล้ว และมีโรงเรียนเข้าร่วมโครงการ 4 แห่ง ตามลําดับคือ โรงเรียนบูรณะรําลึก จ.ตรัง, โรงเรียนอนุบาลน้องหญิง จ.อุบลราชธานี และโรงเรียนพลวิทยา จ.สงขลา โดยโรงเรียนดุสิตวิทยา จ.ราชบุรี ถือเป็นโรงเรียนแห่งที่ 4 ที่เข้าร่วมโครงการในครั้งนี้
แนวคิดในการดําเนินงานตามโครงการ เริ่มต้นจากจุดเล็ก ๆ และค่อย ๆ ขยายผลออกไปจนครบทั้ง 9 แห่งตามเป้าหมายที่กําหนดไว้โดยเป็นความร่วมมือด้านครูและวิทยากรการสอนจากโรงเรียนอํานวยศิลป์ ส่วนภาคเอกชนจะให้การสนับสนุนงบประมาณในการดําเนินโครงการ ซึ่งถือเป็นสิ่งที่น่าชื่นชมและเป็นแรงบันดาลใจให้อีกหลาย ๆ โรงเรียนในการที่จะร่วมพัฒนาทักษะการคิดของนักเรียน โดยครูที่เป็นต้นแบบตามหลักสูตรมาตรฐานสากล
จากผลการจัดการเรียนการสอนของโรงเรียนที่เข้าร่วมโครงการทั้ง 3 แห่งถือว่าประสบผลสําเร็จเป็นอย่างมากโครงการได้ช่วยพลิกโฉมโรงเรียนต่างจังหวัดให้กลายเป็นที่รู้จัก นักเรียนมีผลสัมฤทธิ์การเรียนดีขึ้น ผู้ปกครองและประชาชนสนใจส่งบุตรหลานเข้ามาเรียนมากขึ้นซึ่งสิ่งสําคัญของการดําเนินงานอยู่ที่ทุกคนในโรงเรียน ตั้งแต่ผู้บริหารที่ต้องมีความมุ่งมั่น ครูต้องอดทนและไม่ย่อท้อ นักเรียนก็ตอบสนองต่อการเรียนรู้และให้ความร่วมมือ เรียกได้ว่าต้องร่วมกันทํางานอย่างหนักหน่วงต่อเนื่อง จึงจะประสบความสําเร็จดังเช่นทุกวันนี้
ในส่วนของกระทรวงศึกษาธิการ ถือว่าเรื่องนี้เป็นเรื่องที่สําคัญและต้องการริเริ่มให้เกิดขึ้นกับโรงเรียนในสังกัดของสํานักงานคณะกรรมการการศึกษาขั้นพื้นฐาน (สพฐ.) ด้วยแต่เนื่องจากเป็นหลักสูตรที่มีลิขสิทธิ์ จึงอาจใช้วิธีเรียนรู้จากกระบวนการคิดไปก่อน เพื่อพัฒนารูปแบบการเรียนการสอนที่ช่วยส่งเสริมความคิดของเด็กให้มากขึ้น
ต่อจากนี้ไปจะให้ความสําคัญกับโครงการดี ๆ เช่นนี้มากขึ้น อาทิ ครูสอนคิด โครงการโรงเรียนคุณธรรม เป็นต้น เพราะที่ผ่านมาได้ดําเนินการปรับปรุงงานในเชิงระบบมาพอสมควร และเชื่อว่าเพียงพอที่จะส่งต่อให้คณะกรรมการอิสระเพื่อการปฏิรูปการศึกษานําไปสานต่อแล้ว
นางภัทรียา เบญจพลชัย ประธานโครงการรวมพลังสร้างโรงเรียนส่งเสริมการคิดแห่งเอเชียกล่าวถึงความเป็นมาของโครงการว่า จากการที่โรงเรียนอํานวยศิลป์ เป็นโรงเรียนส่งเสริมการคิดแห่งแรกและแห่งเดียวในประเทศไทยและภูมิภาคเอเชียตามหลักสูตร Growing Thinking Schools from the Inside Out ซึ่งเป็นลิขสิทธิ์ของ Thinking Schools International สหราชอาณาจักรจึงได้ร่วมกับอํานวยศิลป์มูลนิธิ ครูจิตร - ครูเอิบ ทังสุบุตร และกลุ่มบุคคลจากภาคเอกชนที่มีเจตนารมณ์สนับสนุนงบประมาณเพื่อยกระดับและพัฒนาโรงเรียนเอกชนในภูมิภาคต่าง ๆ ภายใต้ชื่อ “โครงการรวมพลังสร้างโรงเรียนส่งเสริมการคิดแห่งเอเชีย (Thinking Schools Asia)” โดยมีเป้าหมายจะจัดตั้งโรงเรียนส่งเสริมการคิด 9 แห่งในภูมิภาคต่าง ๆ เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช รัชกาลที่ 9
โดยโรงเรียนที่เข้าร่วมโครงการ จะได้รับการฝึกอบรม (Workshop) จากคณะวิทยากรและครูที่ผ่านหลักสูตร Growing Thinking Schools from the Inside Outซึ่งจะให้ความรู้และสร้างความเข้าใจเกี่ยวกับพื้นฐานของการคิด การสร้างบรรยากาศและสภาพแวดล้อมในการเรียนรู้ การพัฒนาทักษะและใช้เครื่องมือในการเรียนรู้ ที่ช่วยกระตุ้นความคิดของนักเรียน ให้เด็กรู้สึกปลอดภัย และกล้าคิดกล้าแสดงความคิดเห็น ตลอดจนไม่กลัวการตอบผิด โดยมีระยะเวลาดําเนินโครงการ 3 ปี และมีการประเมินผลอย่างต่อเนื่องตลอดโครงการ
ผลการดําเนินโครงการของทั้ง 3 โรงเรียนที่ผ่านมา พบว่าเป็นที่น่าพอใจมาก ครูมีความมุ่งมั่นตั้งใจที่จะปรับเปลี่ยนวิธีการเรียนการสอน เปลี่ยนการเรียนรู้ในห้องเรียนให้มีความตี่นตัว เปลี่ยนตัวเองเป็นโค้ชและร่วมคิดกับนักเรียนพร้อมจัดกิจกรรมและใช้เทคนิคเพื่อกระตุ้นให้เด็กคิดมากขึ้น ส่วนนักเรียนก็มีความสุขและสนุกกับการเรียนรู้ กล้าถามและกล้าตอบ มีผลสัมฤทธิ์ทางเรียนดีขึ้นอย่างชัดเจน มีสัดส่วนการสอบเข้าเรียนต่อในโรงเรียนยอดนิยมประจําจังหวัดสูงขึ้น เป็นต้น
นอกจากนี้ ระบบบริหารจัดการในโรงเรียนก็มีการเปลี่ยนแปลงไปในทิศทางเดียวกัน และสร้างความเป็นเอกภาพให้กับโรงเรียนที่เข้าร่วมโครงการทั้ง 3 แห่ง ด้วยการแบ่งปันและแลกเปลี่ยนเรียนรู้ซึ่งกันและกันด้วย